Sveštenik Vladimir Markovićem, iz Verskog dobrotvornog starateljstva Srpske pravoslavne crkve, kazao je za N1 da ta humanitarna organizacija u vreme vanrednog stanja ima pet punktova u Beogradu na kojima deli hranu svojim korisnicima i ljudima koji žive na ulici, a to su crkve na Bežanijskoj kosi, u Žarkovu, Zvezdari, Karaburmi i centralnoj kuhinji i trpezariji u Francuskoj 31.

Marković je u Novom danu rekao da su u ponedeljak, odmah nakon uvođenja vanrednog stanja, uz kuvani obrok podeljene i namirnice i konzervirana hrana.

"Podelili smo namirnice koje su bile dovoljne da svi oni koji imaju krov nad glavom pripremaju obroke kod svojih kuća do narednog ponedeljka, a oni koji žive na ulici dobili su konzerviranu hranu koja bi trebalo da im bude dovoljna do ponedeljka", rekao je Marković.

Versko dobrotvorno starateljstvo (VDS) je humanitarna, dobrotvorna organizacija koja deluje u okvirima Srpske Pravoslavne Crkve. Osnovna svrha delovanja ove dobrotvorne organizacije je sprovođenje različitih humanitarnih aktivnosti, u cilju pružanja pomoći svima kojima je to potrebno.

"U ponedeljak smo po drugi put podelili namirnice i konzerviranu hranu, a višedetne porodice smo pozvali da dođu u petak. Očekujemo u petak da ćemo uz namirice koje ćemo im davati, podelimo i higijenske pakete svima, zahvaljujući saradnji sa Fondacijom Ane i Vlade Divca", kazao je.

Kaže da, iako imaju zalihe namirnica za dve nedelje, pomoć je uvek dobrodošla.

Marković je rekao i da je otvoreno pet telefonskih linija i organizovano sveštenstvo sa višegodišnjim iskustvom, sa kojima će vernici moći da razgovaraju u vezi sa duhovnim problemima koje imaju.

"Za one koji ne mogu do hrama, ne mogu na pričest, ne mogu da se ispovede, ili imaju neke strahove, sada mogu da se jave na pet brojeva telefona koje smo okačili na sajtu spc.rs i starateljstvo.rs", dodao je.

Brojevi telefona su: 066 8000 010, 066 8000 011, 066 8000 012, 066 8000 013 i 066 8000 014.

Sve informacije pročitajte u našem blogu uživo, i na stranica Koronavirus.